**Nota de argumentare**

**la Hotărârea de Guvern**

**privind aprobarea Programului naţional de dezvoltare a**

**asistenţei medicale de urgenţă pentru anii 2016 – 2020**

1. **Condiţii ce au impus elaborarea hotărârii Guvernului**

Programul naţional de dezvoltare a asistenţei medicale de urgenţă pentru anii 2016 - 2020 este un document de politici strategice pe termen mediu, trasate spre consolidarea şi modernizarea continuă a serviciului de urgenţă, articularea serviciilor de asistenţă medicală de urgenţă cu alte servicii publice pentru consolidarea sistemului integrat de urgenţă.

Scopul Programului este îmbunătăţirea accesului populaţiei la servicii medicale calitative de urgenţă, micșorarea impactului urgenţelor medico-chirurgicale asupra sănătăţii populaţiei, diminuarea suferinţei umane, creşterea şanselor de supravieţuire a pacienţilor care necesită servicii de urgenţă și de terapie intensivă pentru a reduce rata deceselor care pot fi prevenite, costurile de asistenţă medicală de urgenţă și a creşte încrederea populaţiei în sistemul de sănătate.

În pofida eforturilor întreprinse în Republica Moldova în cadrul programelor naţionale precedente de dezvoltare a asistenţei medicale de urgenţă, există mulţi factori obiectivi, cum ar fi: densitatea înaltă a populaţiei (111,4 locuitori pe 1 km2 în 2014), îmbătrânirea populaţiei (coeficientul îmbătrânirii populaţiei în 2014 constituie 16,2%), creşterea continuă a ponderii bolilor cronice nontransmisibile cardiovasculare, digestive, respiratorii şi, respectiv, a urgenţelor cauzate prin acutizarea sau decompensarea lor, care impun dezvoltarea şi consolidarea în continuare a asistenţei medicale de urgenţă.

Problemele social-economice determină nivelul înalt al morbidităţii și prevalenţei tuberculozei, riscul major al epidemiilor de gripă și altor maladii infecţioase. Amplasarea Republicii Moldova în zona de risc seismic, care în comun cu calamităţile naturale: seceta, inundaţiile, ploile torenţiale și alte calamităţi naturale și tehnogene, incidenţa înaltă a traumatismelor, în special în urma accidentelor rutiere, determină sistemul de asistenţă medicală de urgenţă drept o prioritate importantă pentru sănătatea publică din Republica Moldova.

Investigaţiile epidemiologice efectuate demonstrează creșterea incidenţei urgenţelor medico-chirurgicale în populaţia Republicii Moldova. În structura nosologică a urgenţelor medico-chirurgicale sunt în creștere urgenţele cardiovasculare, neurologice, pediatrice, traumatologice.

Se evidenţiază ponderea persoanelor cu maladii cardiovasculare, care constituie 17,5% din numărul total de bolnavi înregistraţi anual în Republica Moldova. Povara principală o constituie cardiopatia ischemică cu formele acută și cronică (sindrom coronarian acut, infarct miocardic, tulburări de ritm, angor pectoral, insuficienţa cardiacă). În structura urgenţelor medico-chirurgicale maladiile cardiovasculare constituie 23,5% și 57,5% în structura mortalităţii generale.

Deși pe parcursul ultimilor ani s-a înregistrat o îmbunătăţire semnificativă a structurii organizatorice a Serviciului de Asistenţă Medicală Urgentă prin raţionalizarea amplasării punctelor de asistenţă medicală urgentă şi asigurarea cuprinderii geografice a populaţiei republicii în raza de până la 25 km în localităţile rurale şi 15 km în localităţile urbane cu subdiviziuni ale Serviciului, indicatorii menţionaţi atestă acces mai redus la servicii de urgenţă a populaţiei rurale, impunând acţiuni de asigurare a accesului la servicii de urgenţă pentru toate grupurile de populaţie.

Programele de instruire a medicilor de urgenţă nu corespund standardelor europene. Medicii de urgenţă insuficient posedă manevrele salvatoare de viaţă. Astfel, numărul de intubaţii, defibrilaţii realizate este foarte mic, prioritar fiind efectuate în mun. Chișinău și mun. Bălţi.

Competenţele personalului medical implicat în acordarea asistenţei medicale urgente sânt insuficiente. Programele de instruire a felcerilor și operatorilor dispeceratelor nu corespund cerinţelor actuale de prestare a serviciilor de urgenţă. Nu există cadrul normativ pentru instruirea paramedicilor. Lipsește implicarea voluntarilor în acordarea primului ajutor.

Secţiile operative cu servicii de dispecerat medical, care constituie elementul-cheie în asigurarea operativităţii echipelor de asistenţă medicală urgentă, nu dispun de tehnologiile necesare. Numai Staţia Asistenţă Medicală Urgentă Chișinău și Nord dispun de dispecerate centralizate, care permit monitorizarea solicitărilor parvenite la numărul scurt 903 și înregistrarea lor în baza de date pentru redistribuirea mai efectivă a echipelor de urgenţă către pacienţi, dar și monitorizarea lor.

Capacităţile de intervenţie integrată a serviciilor specializate de urgenţă a Ministerului Sănătăţii, Inspectoratului General de Poliţie și Serviciului de Pompieri și Descarcerare în caz de accidente, calamităţi, catastrofe şi posibile atentate teroriste sânt insuficient dezvoltate și nu acoperă tot teritoriul republicii.

Deși pe parcursul ultimilor ani a fost îmbunătăţită infrastructura mai multor instituţii de asistenţă medicală urgentă, mai rămân un șir de sedii care nu corespund cerinţelor în vigoare. Nu există o bază auto centralizată (cu filiale) responsabilă de reparaţia și monitorizarea transportului sanitar.

**2. Principalele prevederi ale hotărârii de guvern, locul în sistemul de acte normative**

Programul este orientat spre realizarea următoarelor obiective generale:

1) Creşterea capacităţii de intervenţie a Serviciului de Asistenţă Medicală Urgentă și funcţionarea în regim integrat cu alte servicii specializate de urgenţă;

2) Diversificarea competenţelor personalului medical, paramedical si operativ implicat în asistenţa de urgenţă;

3) Fortificarea și utilizarea activităţilor societăţii civile, partenerilor sociali și profesionali ai ONG-lor în instruirea populaţiei, în acordarea primului ajutor, în profilaxia urgenţelor medico-chirurgicale;

4) Dezvoltarea cercetărilor știinţifice în domeniul urgenţelor medico-chirurgicale;

5) Fortificarea sistemului de management, coordonarea și monitorizarea activităţilor Serviciului de Asistenţă Medicală Urgentă

**3. Argumentarea şi gradul compatibilităţii hotărârii de guvern cu legislaţia comunitară**

Proiectul Programului a fost elaborat în corespundere cu cerinţele Hotărârii Guvernului nr.33 din 11.01.2007 cu privire la regulile de elaborare şi cerinţele unificate faţă de documentele de politici și include compartimentele a) identificarea problemei; b) obiectivele specifice ale programului; c) acţiunile ce urmează a fi întreprinse; d) etapele şi termenele de implementare; e) responsabilii pentru implementare; f) estimarea generală a costurilor; g) rezultatele scontate; h) indicatorii de progres şi performanţă; i) procedurile de raportare şi evaluare.

Proiectul Programului a fost elaborat în temeiul prevederilor Legii ocrotirii sănătăţii nr. 411-XIII din 28 martie 1995, Hotărârii Guvernului nr. 1471 din 24 decembrie 2007 „Cu privire la aprobarea Strategiei de dezvoltare a sistemului de sănătate în perioada 2008-2017”, recomandărilor Organizaţiei Mondiale a Sănătăţii pe termen scurt şi lung vizând fortificarea sistemelor de medicină de urgenţă din 3-4 decembrie 2007 şi ale Declaraţiei privind Politica Europeană în Medicina de Urgenţă, aprobată de Consiliul UEMS la 17 octombrie 2009.

**4. Fundamentarea economico-financiară**

Costul estimativ al Programului de dezvoltare a Serviciului de Asistenţă Medicală Urgentă constituie circa 2 558 043,0 mii lei.

Finanţarea Programului se va efectua din contul și în limita mijloacelor aprobate anual în bugetul public naţional, precum și din alte surse, în condiţiile legii, conform bugetului specificat în anexa 1 la prezentul Program.

Evaluarea suportului financiar pentru realizarea măsurilor incluse în Planul preconizat se va face anual, cu înaintarea propunerilor precizate în proiectul anual al bugetului public naţional pentru sănătate, care vor fi corelate cu volumul fondurilor asigurării obligatorii de asistenţă medicală, respectând limitele cadrului de cheltuieli în vigoare.

**5. Materiale informative şi analitice**

Materiale analitice şi informative la prezentul program nu sunt anexate.

**6. Numele participanţilor la elaborarea programului**

Prezentul Program este elaborat de Ministerul Sănătăţii, iar implementarea se va face în comun cu Ministerul Afacerilor Interne, Ministerul Tehnologiei Informaţiei şi Comunicaţiilor, Compania Naţională de Asigurări în Medicină, Ministerul Economiei, Ministerul Transporturilor şi Infrastructurii Drumurilor, Ministerul Dezvoltării Regionale şi Construcţiilor, Administraţiei Publice Locale.

**Viceministru Gheorghe ŢURCANU**